Гъуэгу хабзэхэм зэи фытемыкI!
УФ-м и МВД-м Къэбэрдей-Балъкъэрым щиIэ Управленэм и лэжьакIуэхэм мы зэманым ди республикэм щрагъэкIуэкI «Нэху дзы» («Засветись») жылагъуэ акцэр. Псом хуэмыдэу гулъытэ хуащI курыт школхэм щеджэ ныбжьыщIэхэр гъуэгум щекIуэкI хабзэхэм нэхъыфIу щыгъуазэ щIыным, ахэр къызэпамыуду, шынагъуэншэу зекIуэн папщIэ.
ГИБДД-м Налшык къалэм щиIэ IэнатIэм и инспекторхэр еджапIэхэм макIуэ икIи гъуэгу хабзэхэм, абы къыщыхъу Iуэхугъуэ-хэм ныбжьыщIэхэм щахутопсэлъыхь, дерс къыхахын папщIэ. ШколакIуэхэри жыджэру хэтщ зэхуэсхэм. Абыхэм къапщытэж гъуэгухэм узыщрихьэлIэ дамыгъэхэм къагъэлъагъуэхэр, светофорым и плъыфэхэм къа-рыкIхэр, жылагъуэ транспортым щисым деж яхэлъыпхъэ щэнхэм топсэлъыхь.
Хабзэхъумэ IэнатIэхэм я IэщIагъэлIхэм гулъытэ хэха хуащI пшапэ зэхэуэгъуэмрэ жэщымрэ гъуэгум зыщыхъумэжыным, нэхъ набдзэгубдзаплъэу щытыным, автомашинэхэр зезыгъакIуэхэм гъуэгум къытехьэ цIыхум гу лъатэн папщIэ, абыхэм нэхур зыдз, абы къезыгъэгъэзэж щэкI лIэужьыгъуэхэм щыщ зытеда щы-гъынхэр е нэгъуэщI хьэпшыпхэр зэрахьэным. ШколакIуэхэм яхуэгъэзауэ жыпIэмэ, апхуэдэ щэкIхэр зыкIэрыда портфелхэр, кIагуэхэр зэрахьэмэ нэхъыфIу къалъытащ инспекторхэм.
Нэху зыдз, щыгъыным кIэрыбгъапщIэ хъу щэкI кIапэхэр зыхуагуэша школакIуэхэм хабзэхъумэхэр къагъэгугъащ гъуэгум зэрыщызекIуэ хабзэхэр къызэпамыудыну, сакъыныгъэ яхэлъыну.
ЖЫЛАСЭ Маритэ.
